དམ་པ་ཞིག་འཁྲུངས་པར་ཕྱི་ནང་གི་མཐུན་རྐྱེན་གཉིས་ཡོད།སྐུ་སྒེར་ངོས་ནས་གླེང་ན་རང་རྒྱུད་ཀྱི་ཡོན་ཏན་དང་མི་གཞི་སོགས་ནི་ནང་གི་མཐུན་རྐྱེན་ཡིན།དམ་པ་དམ་པར་བརྩི་མིན་ཕྱིའི་མཐུན་རྐྱེན་རེད།སྤྱི་ཚོགས་ཤིག་ལ་མཚོན་ན་གལ་ཆེ་ཤོས་ནི་ཕྱི་མའོ།།རང་རེའི་བོད་ལ་མཚོན་ན།དམ་པ་བཀུར་བའི་སྲོལ་རྒྱུན་ཤུགས་དྲག་པོ་ཡོད་རེད།བཙན་པོ་ནས་རྒྱུ་དངོས་འབོལ་ཆེན་གཏོང་བ་དང་ལོ་ཙྰ་བ་མང་པོ་བཏང་ནས་ཕྱོགས་དང་ཕྱོགས་ཀྱི་ཤེས་རབ་ཆེན་པོ་གུས་པས་བསུས་ཏེ་རི་ཁ་བ་ཅན་གྱི་ཤེས་རིག་གི་སྲོག་ཤིང་ལ་ཟུངས་བཅུད་གསར་བ་ཁ་སྣོན་བྱས།དོན་དུ།དམ་པ་རང་ཕྱོགས་སུ་འབྱོན་ན་འདོད་པའི་བཙན་པོའི་ཐུགས་དགོངས་དང་།ལོ་ཙྰ་བས་སྲོག་བསྡོས་ཀྱི་དཀའ་ངལ་གདོང་ལེན་བྱེད་པ་དང་།བོད་འབངས་ནས་གུས་ཞེད་ཆེན་པོས་དམ་པ་རྣམས་གཙུག་ཏུ་བཀུར་ཞིང་སྲིད་འབྱོར་གང་ཅིའི་ཐད་ནས་མཐུན་རྐྱེན་ཅི་འཛོམ་འཛོམ་སྤྲད་པ་ནི་དམ་པར་གུས་ཞེད་བྱེད་པའི་སྙིང་སྟོབས་ཀྱི་མངོན་སྟངས་ཤིག་ཡིན།དེང་སང་བོད་ཀྱི་ན་གཞོན་མང་བོའི་སེམས་རྒྱུད་ལ་དམ་པར་གུས་ཞེད་བྱེད་པའི་སྙིང་སྟོབས་དེ་བས་དཀོན་པ་རེད།དཔེ་ཆ་གང་ཞིག་དང་བསམ་བློ་གང་ཞིག་རང་རེའི་གནས་བབ་ལ་འཚམ་མིན་སོགས་ལ་བསམ་བློ་ཡེ་ནས་མི་གཏོང་བར་གཞུང་ནས་བཀག་གནང་གི་རིམ་པ་ལས་ཐོན་པའི་ལྟ་བ་ཆིག་རྐྱང་ཅན་གྱི་དཔེ་ཆ་ལ་ཞེན་པའི་ལད་ཟློས་བྱས་བྱས་པའི་མཐའ་མར།རང་ཉིད་ལྟ་བ་མཁྲེགས་འཛིན་ཅན་ཡིན་བཞིན་དུ་དཀྱེལ་ཡངས་གླེང་ཁུལ་བྱེད།རང་གིས་ཅི་ཞིག་ཤེས་སོང་བ་ནི་སྔོན་བྱོན་དམ་པའི་སྐུ་དྲིན་དང་ཁ་འབྲལ་ཐབས་མེད་པ་ཤེས་ཤེས་ལ་རང་ཁོ་ནའི་འཇོན་ཐང་ཙམ་ཡིན་མདོག་སྟོན་པ།ཁྱིམ་མཚེས་ཀྱི་རིག་གནས་ལས་བརྒྱ་སྟོང་སྲུབས་པའི་སྙིགས་རོ་མི་དཔྱོད་མི་བརྟག་པར་མུ་ཏོ་བའི་ཟས་བཞིན་རྔམ་བཟའ་རྔམ་འཐུང་བྱས་རྗེས་ཁ་ཕྱིར་འཁོར་ཏེ་དགག་སྒྲུབ་ཟེར་བའི་ཐ་སྙད་རྫིག་རྫིག་པོ་དེ་འཁྱེར་ནས་ཡོད་ཚད་ཁས་མི་ལེན་པའི་སྙིང་ཁམས་བླ་ན་ཆེ།བདེན་ཏེ།དགག་སྒྲུབ་ཤིན་ཏུ་གལ་ཆེན་པོ་རེད།ཤེས་རིག་གི་འཕེལ་འགྲོས་ལ་བརྟག་ན་རིག་པའི་གནོད་པ་མེད་པའི་གཞུང་ངམ་ལྟ་བ་གང་ཡིན་ཡང་དགག་སྒྲུབ་ཀྱི་ལམ་ཁ་མ་བརྒྱུད་པ་མེད།གྷི་རི་སི་ནས་དར་འོང་བའི་ནུབ་ཕྱོགས་མཚན་ཉིད་རིག་པ་དང་དམངས་གཙོའི་བསམ་བློ།ཨ་མེ་རི་ཁ་གླིང་ནས་དར་བའི་ཁྲིམས་སྲིད་ཀྱི་བསམ་བློ།ཡོ་རོབ་ནས་དར་བའི་སྒྱུ་རྩལ་གྱི་ལྟ་གྲུབ།རྒྱ་གར་ནས་དར་བའི་ནང་བསྟན་མཚན་ཉིད་རིག་པ་སོགས་མིའི་རིགས་ཀྱི་ནང་ནོམ་དུ་ཉར་ཆོག་པ་ཐམས་ཅད་དགག་སྒྲུབ་ལས་ཐོན་པ་ཤ་སྟག་ཡིན།དེ་ཡང་ང་ནི་བདེན་པ་བདེན་རྐྱང་ཡིན་འདོད་པའི་ང་རྒྱལ་དང་དེ་ལས་འཕྲོས་ཏེ་དགག་སྒྲུབ་ཀྱི་དགོས་པ་ཁས་མི་ལེན་པའི་ལངས་ཕྱོགས་ནི་རང་ཉིད་ཐལ་མཐར་སྟུངས་པའི་རྐྱེན་ངན་ཙམ་ལས་གང་ཡང་མིན།ཡང་གོ་བ་ལྡོག་སྟེ་བཤད་ན།དགག་རྐྱང་བྱེད་པ་ལས་གཞན་གང་ཡང་ཁས་མི་ལེན་པའི་སེམས་ཁམས་ནི་གོང་གི་ལྟ་ཚུལ་དང་ངོ་བོ་གཅིག་པ་སྟེ།རྗེ་ཨུ་རྒྱན་པས།གཞན་གྱི་སྐྱོན་ལ་བརྟགས་པ་ནི་རང་སྐྱོན་གྱི་དང་པོ་ཡིནཞེས་གསུངས་མྱོང་པ་དངོས་གནས་གནད་ལ་འཁེལ་བ་རེད་ཨང་།